Predkladacia správa

Ministerstvo výstavby a regionálneho rozvoja SR predkladá iniciatívne návrhy operačných programov cezhraničnej spolupráce Poľsko - Slovenská republika  2007-2013 a Maďarsko – Slovenská republika 2007-2013. V týchto programoch  vystupujú Poľsko a Maďarsko ako Riadiace orgány.  
Predložené materiály  predstavujú finálne návrhy programových dokumentov.  V súvislosti s ich vypracovaním bola založená pracovná skupina pre každý operačný program osobitne, ktorej  členmi sú zástupcovia Riadiaceho a Národného orgánu, Spoločného technického sekretariátu, Ministerstva financií SR ako platobného orgánu,  príslušných samosprávnych krajov (regionálni koordinátori) a ďalšie partnerské organizácie. Jej hlavnou zodpovednosťou bolo navrhnúť a prediskutovať systém a štruktúru implementácie budúceho  programu. 
Dokumenty boli vypracované v úzkej spolupráci s maďarskou a poľskou stranou                     a po vzájomnej dohode    majú byť oficiálne zaslané do Európskej komisie. Po ich schválení budú predstavovať základný rámec pre čerpanie prostriedkov z Európskeho fondu               pre regionálny rozvoj.  V procese prípravy boli dokumenty priebežne konzultované s predstaviteľmi Európskej komisie, pričom ich pripomienky boli v prevažnej miere zapracované do dokumentov.  
Všeobecne možno konštatovať, že skúsenosti získané pri príprave a implementácii programov INTERREG III A v programovom období 2004-2006 boli využité aj pri koncipovaní predkladaného dokumentu. Išlo predovšetkým o presadzovanie čo najmenšieho počtu priorít s širšie  definovanými aktivitami z hľadiska dosiahnutia väčšej flexibility pri prípadnej realokácii finančných prostriedkov. 
Z hľadiska koncepcie prípravy projektov bude v programoch cezhraničnej spolupráce v novom období uplatňovaný princíp tzv. vedúceho partnera (lead partner principle),         ktorý predstavuje oproti súčasnému stavu podstatnú zmenu. Vedúci partner alebo hlavný projektový žiadateľ podpíše zmluvu o poskytnutí nenávratného finančného príspevku s Riadiacim orgánom, zodpovedá  za implementáciu celého projektu a zároveň obdrží           od Riadiaceho orgánu príspevok z Európskeho fondu pre regionálny rozvoj  bez ohľadu        na to, z ktorej krajiny pochádza. Tieto prostriedky následne  na základe dohody presúva svojmu partnerovi, resp. partnerom. 
Prípadné pripomienky, ktoré vzídu z medzirezortného pripomienkového konania musia byť prerokované s príslušným riadiacim orgánom, ktorý rozhodne o ich akceptácii.                     Po prerokovaní  operačných programov vládou SR a vládami príslušných riadiacich orgánov budú následne prostredníctvom Riadiacich orgánov oficiálne zaslané do Európskej komisie   na schválenie.